section_heading: Pozadina sage i scenarij
paragraph_text: Nakon što je 1987. godine u brakorazvodnoj parnici izgubio većinu svog bogatstva, George Lucas nije imao nikakve želje vratiti se Zvjezdanim ratovima pa je druga trilogija neslužbeno otkazana. Međutim, još otkada je osmislio kompletnu pozadinsku priču, ideja prequel trilogije nastavila ga je fascinirati. Ranih 90-ih godina prošlog stoljeća, saga Zvjezdanih ratova ponovno je postala popularna zbog stripova koje je izdavala kuća Dark Horse Comic te književne trilogije autora Timothyja Zahna. Vidjevši da još uvijek postoji široki krug obožavatelja originalne trilogije, a uz eksploziju digitalne tehnologije koja je u to vrijeme uzimala maha, George Lucas razmišljao je o povratku režiji. Do 1993. godine u časopisu Variety (između ostalih) najavljeno je da će Lucas raditi novu trilogiju. Započeo je pisati priču u kojoj će Anakin Skywalker, a ne Obi-Wan Kenobi, biti glavni protagonist te da će kompletna trilogija biti zapravo tragičan prikaz podrijetla Darth Vadera. Lucas je također započeo sa slaganjem prve trilogije u originalnu trilogiju - od "popunjavanja" povijesti, pozadinske priče, paralelnih događaja pa sve do početka jedne dugačke priče koja je započela Anakinovim djetinjstvom, a završila njegovom smrću. To je ujedno bio i posljednji korak pomoću kojeg je franšiza pretvorena u "sagu".